Številka: 110-66/2025-1544-2

Datum: 4. 9. 2025

**Zadeva: Javni natečaj - inšpektor svetnik v Inšpekciji za informacijsko varnost (DM 70018)**

Na podlagi 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb in 32/25 ZJU-1; v nadaljevanju ZJU)

**Urad Vlade Republike Slovenije za informacijsko varnost,** Ulica gledališča BTC 2, 1000 Ljubljana, objavlja javni natečaj za zasedbo prostega uradniškega delovnega mesta za nedoločen čas, s poskusnim delom v trajanju 6 mesecev.

**INŠPEKTOR SVETNIK (m/ž) V INŠPEKCIJI ZA INFORMACIJSKO VARNOST (šifra DM 70018)**.

Naloge na uradniškem delovnem mestu se opravljajo v nazivu inšpektor svetnik.

Kandidati, ki se bodo prijavili na prosto delovno mesto, morajo izpolnjevati naslednje pogoje:

* visokošolsko univerzitetno izobraževanje (prejšnje)/visokošolska univerzitetna izobrazba (prejšnja) ali specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja) ali magistrsko izobraževanje po visokošolski strokovni izobrazbi (prejšnje)/magisterij po visokošolski strokovni izobrazbi (prejšnja) ali magistrsko izobraževanje (druga bolonjska stopnja)/magistrska izobrazba (druga bolonjska stopnja);
* najmanj 6 let delovnih izkušenj;
* znanje uradnega jezika;
* državljanstvo Republike Slovenije;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti obsojeni na nepogojno kazen zapora v trajanju več kot šest mesecev;
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
* strokovni izpit za inšpektorja (če ga kandidat nima, ga mora opraviti v 6 mesecih od dneva imenovanja za inšpektorja);
* dovoljenje za dostop do tajnih podatkov stopnje »ZAUPNO«,
* opravljeno usposabljanje za imenovanje v naziv (če ga kandidat nima, ga lahko opravi naknadno),
* vozniški izpit B kategorije.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo (prejšnjo) z magisterijem znanosti, doktoratom oziroma zaključenim specialističnim študijem oziroma drugo bolonjsko stopnjo z doktoratom. Zahtevane delovne izkušnje se skrajšajo za eno leto, če ima kandidat opravljen pravniški državni izpit oziroma pravosodni izpit.

Pri izbranemu kandidatu se bo preverjalo ali ima opravljeno obvezno usposabljanje za imenovanje v naziv. Kandidati, ki so opravili strokovni izpit za imenovanje v naziv skladno z določbami ZJU in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu ZJU. V nasprotnem primeru bo moral izbrani kandidat najkasneje v enem letu od sklenitve pogodbe o zaposlitvi opraviti usposabljanje za imenovanje v naziv, predpisano v skladu z 89. členom ZJU.

Kandidat mora imeti dovoljenje za dostop do tajnih podatkov najmanj stopnje tajnosti »ZAUPNO« v skladu z Zakonom o tajnih podatkih (Uradni list RS, št. 50/06 – uradno prečiščeno besedilo, 9/10, 60/11 in 8/20), oziroma mora ob prijavi na prosto delovno mesto podati soglasje k varnostnemu preverjanju za izdajo dovoljenja za dostop do tajnih podatkov stopnje tajnosti »ZAUPNO«.

Izbrani kandidat bo moral pred sklenitvijo pogodbe o zaposlitvi oziroma aneksa k pogodbi o zaposlitvi opraviti osnovno usposabljanje s področja obravnavanja in varovanja tajnih podatkov in pridobiti dovoljenje za dostop do tajnih podatkov stopnje tajnosti »ZAUPNO«.

Delovno področje in naloge delovnega mesta:

* opravljanje najzahtevnejših in specializiranih nalog inšpekcijskega nadzorstva,
* vodenje postopkov in izrekanje ukrepov na področju najzahtevnejših in specializiranih nalog inšpekcijskega nadzorstva v skladu z zakonom o inšpekcijskem nadzoru, zakonu o splošnem upravnem postopku in drugimi predpisi,
* vodenje postopkov in izvajanje ukrepov v skladu z zakonom o prekrških na področju najzahtevnejših in specializiranih nalog inšpekcijskega nadzora,
* vlaganje kazenskih ovadb za kazniva dejanja na področju najzahtevnejših in specializiranih nalog inšpekcijskega nadzorstva,
* samostojno oblikovanje poročil o stanju na področju dela inšpekcijskega organa na področju najzahtevnejših in specializiranih nalog inšpekcijskega nadzorstva,
* vodenje predpisanih in internih evidenc s področja nadzora inšpekcijskega organa na področju najzahtevnejših in specializiranih nalog inšpekcijskega nadzorstva,
* nudenje pravne in strokovne pomoči na področju najzahtevnejših in specializiranih nalog inšpekcijskega nadzorstva,
* oblikovanje navodil, izvajanje in poročanje o prekrškovnih nalogah s področja dela inšpekcijskega organa,
* sodelovanje z organi Evropske Unije in drugimi mednarodnimi organizacijami,
* sodelovanje v projektnih enotah, odborih, medresorskih in drugih komisijah s področja dela inšpekcijskega organa,
* pomoč pri vodenju organa ter opravljanje najzahtevnejših nalog za inšpekcijski organ,
* izvajanje izobraževanja in strokovnega usposabljanja delavcev inšpekcijskega organa ter delo v izpitnih komisijah inšpekcijskega organa,
* oblikovanje ključnih sistemskih rešitev, sodelovanje pri pripravi zakonodaje in drugih najzahtevnejših gradiv,
* opravljanje drugih nalog po navodilu vodje.

Prednost pri izbiri bodo imeli kandidati z dobrim poznavanjem področja informacijsko - komunikacijskih tehnologij oziroma relevantnimi delovnimi izkušnjami iz navedenega področja.

Kandidat mora k prijavi priložiti naslednje izjave:

1. Pisno izjavo o izpolnjevanju pogoja glede zahtevane izobrazbe, iz katere mora biti razvidna raven in področje izobrazbe ter datum in ustanova, na kateri je bila izobrazba pridobljena.
2. Opis delovnih izkušenj, iz katerih je razvidno izpolnjevanje pogoja glede zahtevanih delovnih izkušenj (opis naj vsebuje navedbo delodajalca, skupen čas trajanja dela z datumom sklenitve in datumom prekinitve delovnega razmerja pri posameznem delodajalcu, opis dela ter navedbo ravni izobrazbe, ki se je zahtevala za delovno mesto).
3. Pisno izjavo kandidata, da soglaša s tem, da se bo zanj opravilo varnostno preverjanje za dostop do tajnih podatkov stopnje tajnosti »ZAUPNO«, v skladu z Zakonom o tajnih podatkih (Uradni list RS, št. 50/06 – uradno prečiščeno besedilo, 9/10, 60/11 in 8/20) – če tega dovoljenja še nima.
4. Pisno izjavo kandidata o opravljenem usposabljanju za imenovanje v naziv, če je usposabljanje opravil.
5. Pisno izjavo kandidata glede izpolnjevanja pogoja vozniškega dovoljenja B kategorije.
6. Pisno izjavo kandidata o opravljenem strokovnem izpitu za inšpektorja (v kolikor ga kandidat ima).
7. Izjavo, da:
   1. je državljan Republike Slovenije,
   2. ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
   3. zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.
8. Pisno izjavo, da za namen tega javnega natečaja dovoljuje Uradu Vlade Republike Slovenije za informacijsko varnost pridobitev teh podatkov iz uradnih evidenc.

V primeru, da kandidat z vpogledom v uradne evidence ne soglaša, bo moral sam predložiti ustrezna dokazila. Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki jih je pridobil.

Strokovna usposobljenost kandidatov se bo presojala predvsem na podlagi navedb v prijavi, priloženih pisnih izjav in drugih dokazil, na podlagi razgovora ter pisnega preizkusa znanja, lahko pa tudi z drugimi metodami preverjanja (npr. praktično preverjanje znanja).

V skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) se v izbirni postopek ne uvrsti kandidat, ki ne izpolnjuje natečajnih pogojev. Formalno nepopolne prijave in nepravočasne prijave se skladno s prvim odstavkom 12. člena Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) ne bodo uvrstile v izbirni postopek.

Kandidati za razpisano prosto uradniško delovno mesto vložijo prijavo na obrazcu za prijavo, ki je priloga tega javnega natečaja. Izbrani kandidat bo delo opravljal v uradniškem delovnem mestu inšpektor svetnik, v nazivu inšpektor svetnik. Izbrani kandidat bo delo opravljal v prostorih Urada Vlade Republike Slovenije za informacijsko varnost, Ulica gledališča BTC 2, 1000 Ljubljana oziroma v njegovih uradnih prostorih in na terenu. Delovno mesto je uvrščeno v 30. plačni razred.

Kandidati pošljejo pisne prijave s prilogami v zaprti ovojnici **z označbo**: "za javni natečaj – inšpektor svetnik, (šifra DM 70018)« na naslov: Urad Vlade Republike Slovenije za informacijsko varnost, Ulica gledališča BTC 2, 1000 Ljubljana, Služba direktorja urada, in sicer **v roku 10 dni po objavi** na spletnem portalu GOV.SI v zbirki delovnih mest https://www.gov.si/zbirke/delovna-mesta. Za pisno obliko prijave se šteje tudi elektronska oblika, poslana **na elektronski naslov**: gp.uiv@gov.si, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni najkasneje v roku 90 dni od objave javnega natečaja. Obvestilo o končanem javnem natečaju bo objavljeno na osrednjem spletnem mestu državne uprave GOV.SI v zbirki delovnih mest <https://www.gov.si/zbirke/delovna-mesta>.

Informacije o izvedbi javnega natečaja dobite na telefonski št. 070/952-920 (g. Sebastjan Čagran, Služba za splošne zadeve), vsak delavnik med 10.00 in 11.00 uro.

Informacije o delovnem področju bodo kandidatom posredovane pisno na podlagi vloge, ki jo lahko pošljejo na elektronski naslov: [sebastjan.cagran@gov.si](mailto:sebastjan.cagran@gov.si).

V besedilu javnega natečaja uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.

Kory Golob

pomočnik direktorja urada